ⵎⵓⵃⵎⵎⴰⴷ ⵙⴰⵙⴱⵓ

**ⵎⵓⵃⵎⵎⴰⴷ ⵓ ⵍⵃⵙⵏ ⵓ ⴱⵓⵔⵃⵉⵎ ⴰⴽⵔⵔⵓⵎ**, (ⵉⵍⵓⵍ ⴳ 1865 ⴳ ⵓⵡⵍⵓⵥ  - ⵉⵎⵎⵓⵜ ⴳ 1948 ⴳ ⵡⴰⵏⴼⴰ) ⵍⵍⵉ ⵉⵜⵜⵡⴰⵙⵙⵏⵏ ⴳ ⵜⵥⵓⵕⵉ ⵙ "**ⵎⵓⵃⵎⵎⴰⴷ ⵙⴰⵙⴱⵓ/ⵙⵙⴰⵙⴱⵓ**", ⵉⴳⴰ ⴰⵎ ⵢⴰⵏ ⵙⴳ ⵉⵙⵎⴰⵡⵏ ⵉⵎⵙⵙⵔⵙⵍⵏ ⵉⵅⴰⵜⴰⵔⵏ ⵏ ⵜⵥⵓⵕⵉ ⵏ ⵜⵕⵕⵓⵢⵙⴰ ⵜⴰⵎⴰⵣⵉⵖⵜ, ⴷ ⵢⴰⵏ ⵙⴳ ⵜⵡⵡⵓⴷⵎⵉⵡⵉⵏ ⵜⵉⵏⴰⵥⵓⵕⵉⵏ ⵍⵍⵉ ⵉⴼⵍⵏ ⵢⴰⵏ ⵢⵉⴹⵉⵚ ⵉⵥⵉⵍⵏ ⴳ ⵓⵎⵣⵔⵓⵢ ⵏ ⵓⵥⴰⵡⴰⵏ ⴰⵙⵓⵙⵉ ⴷ ⵢⵉⵃⵉⵃⵉ ⴷ ⵉⴼⴼⵓⵙ ⵙ ⵓⵎⴰⵜⴰ.

## ⵜⴰⵍⴰⵍⵉⵜ ⴷ ⵓⵙⴳⵎⵉ
ⵉⵙⵙⵓⵎⴰⵏ ⵓⵎⵣⵔⴰⵡ ⴰⴷⵓⴽⵜⵓⵔ ⵄⵓⵎⴰⵕ ⴰⵎⴰⵔⵉⵔ, ⴳ ⵓⴷⵍⵉⵙ ⵏⵏⵙ "ⵉⵏⵍⵎⴰⴷⵎⴰⵏⵏ (العصاميون) ⵉⵙⵓⵙⵉⵢⵏ ⴳ ⵜⴳⵎⵎⵉ ⵜⵓⵎⵍⵉⵍⵜ" (ⴰⵙⴷⴷⵉ ⵏ ⵡⵓⵔⵖ ⴰⵎⵣⵡⴰⵔⵓ), ⵎⴰⵙ ⴷ ⵕⵕⴰⵢⵙ ⵎⵓⵃⵎⵎⴰⴷ ⵙⴰⵙⴱⵓ ⵉⵍⵓⵍ ⴳ ⵓⵙⴳⴳⵯⴰⵙ 1865, ⴳ ⵓⴹⵡⵡⴰⵕ ⵏ ⵜⵔⴽⵜ ⴳ ⵜⵙⴳⵉⵡⵉⵏ ⵏ ⵓⵡⵍⵓⵥ ⴳ ⵜⵙⴳⴰ ⵏ ⵜⵔⵓⴷⴰⵏⵜ.

## ⴰⵙⵙⵉⵍⵖ ⴷ ⵜⵓⵙⵙⵏⴰ
ⵉⴽⴽⴰ ⵜ ⵉⵏⵏ ⵙⵙⴰⵙⴱⵓ ⵉⵎⵓⵔⵙ ⵏⴰⵀⵔⴰ ⴳ ⵓⵙⵍⵎⴷ ⵏⵏⵙ, ⴷ ⵉⵙⵙⵏ ⵎⵏⵏⴰⵡⵜ ⵜⵓⵜⵍⴰⵢⵉⵏ, ⴰⵛⴽⵓ ⵉⵙⵡⵓⵔⵉ ⴳ ⵜⵎⵥⵉ ⵏⵏⵙ ⴰⵎ "ⴰⵎⴰⵏⴰⵔ" ⵏ ⵉⴽⴰⴱⴰⵕⵏ ⵉⵎⵙⵖⵏⵣⵉⵜⵏ, ⵍⵍⵉⴳ ⴰⵔ ⵉⵜⵜⵎⵓⴷⴷⵓ ⴰⴽⴷ ⵉⵎⵙⴱⴱⴰⴱⵏ ⴳⵔ ⵜⵔⵓⴷⴰⵏⵜ ⴷ ⵎⵓⴳⴰⴷⵓⵔ ⴷ ⵜⵣⵏⵉⵜ ⴷ ⵎⵕⵕⴰⴽⵛ, ⴰⵔ ⴰⴽⴽⵯ ⵙ ⴽⵔⴰ ⵏ ⵜⵎⵉⵣⴰⵔ ⵏ ⵜⴼⵔⵉⵇⵜ, ⵙⵍⴰⵡⴰⵏ ⴰⴽⴽⵯ ⴰⴱⵔⵉⴷ ⵏ ⵜⵓⵎⴱⵓⴽⵜⵓ. ⴰⵢⴰ ⵢⵓⵊⵊⴰ ⵜ ⴰⴷ ⵢⴰⵎⵥ ⵜⴰⴷⵍⵙⴰ ⵉⵎⵉⵔⵉⵡⵏ  ⴷ ⵜⵔⵎⵉⵜ ⵜⴰⵏⴼⴳⴰⵏⵜ ⵉⴱⵖⵔⵏ.

## ⴰⵙⴰⵍⴰ ⵏ ⵓⴼⵔⵉⵙⵎ ⵏ "ⵙⴰⵙⴱⵓ"
ⵉⵙⵙⵓⵎⴰⵏ ⵓⵏⵖⵎⴰⵙ ⵎⵓⵃⵎⵎⴰⴷ ⵡⴰⵍⴽⴰⵛ, ⴳ ⵢⴰⵜ ⵜⵙⴷⴷⵉⵜ ⵏⵏⵙ ⵜⴰⵏⵣⵡⴰⵢⵜ ⴳ ⵓⵕⴰⴹⵢⵓ ⴱⵍⵓⵙ, ⵎⴰⵙ ⴷ ⴰⴼⵔⵉⵙⵎ "ⵙⵙⴰⵙⴱⵓ" ⵉⴽⴽⴰ ⴷ ⵉⵙⵎ ⵏ ⵢⴰⵏ ⵡⴰⵏⴰⵡ ⵏ ⵉⴼⵓⵛⵉⵍⵏ/ⵉⵙⴰⵙⴱⵓⵜⵏ ⵏⵏⴰ ⵎⵉ ⵜⵜⵉⵏⵉⵏ "Chassepot". ⴰⵢⴰ ⵢⵓⵛⴽⴰ ⴷ ⵙⴳ ⵜⵎⴰⵎⴽⵜ ⵏ ⵢⵉⴳⵉ ⵏ ⵕⵕⴰⵢⵙ ⵉ ⵜⵉⴷⵔⴰⵣⵉⵏ ⵏⵏⵙ ⴷ ⵡⴰⵏⵢⴰⵜⵏ ⵉⴷⵓⵙⵏ ⵍⵍⵉ ⵉⵙⴽⴰⵔ ⵙ ⵉⴹⴰⵕⵏ, ⴰⵔ ⵜⵜⵓⵎⴰⵏⵜ ⵣⵓⵏ ⴷ ⵜⵉⵢⵢⴰⵜ ⵏ ⵓⴱⴰⵕⵓⴹ ⵉⵎⵎⵣⴷⵉⵏ, ⴰⵢⵍⵍⵉ ⵢⵓⵊⵊⴰⵏ ⵉⵎⴷⴷⵓⴽⴽⴰⵍ ⵏⵏⵙ ⴰⴷ ⴰⵙ ⴼⴽⵏ ⴰⴼⵔⵉⵙⵎ ⴰⴷ ⵍⵍⵉ ⴷⵉⴷⵙ ⵉⵖⴰⵎⴰⵏ ⴳ ⵓⵙⴰⴽⴰ ⵏⵏⵙ ⴰⵏⴰⵥⵓⵕ.

## ⵙⴳ ⵜⵏⴰⵔⴰ ⵖⵔ ⵜⵥⵓⵕⵉ
ⵉⴱⴷⵔ ⵎⵓⵃⵎⵎⴰⴷ ⵡⴰⵍⴽⴰⵛ ⴳ ⵓⴷⵍⵉⵙ ⵏⵏⵙ "ⵜⵉⵕⵕⵓⵢⵙⴰ" (ⴰⴳⵣⵣⵓⵎ ⵡⵉⵙ ⴽⵕⴰⴹ) ⵎⴰⵙ ⴷ ⴰⵙⴳⴳⵯⴰⵙ 1886 ⵉⴳⴰ ⵢⴰⵏ ⵓⵙⵔⵙ ⴰⵎⵖⵜⴰⵙ ⴳ ⵜⵓⴷⵔⵜ ⵏ ⵕⵕⴰⵢⵙ ⴰⴷ, ⵍⵍⵉⴳ ⵉⴼⵍ ⵜⴰⵡⵓⵔⵉ ⵏ "ⵓⵙⵏⵄⵜ", ⵉⴼⴽ ⵏⵉⵜ ⵉⵖⴼ ⵏⵏⵙ ⵉ ⵜⵥⵓⵕⵉ, ⴹⴰⵕⵜ ⵏ ⵎⴰ ⵉⵙⵙⵓⵎⴰⵏ ⵜⴰⵎⴼⴽⵉⵜ ⵏⵏⵙ ⵍⵍⵉⴳ ⴱⴰⵀⵔⴰ ⵉⵙⵙⵏ ⴰⴷ ⵉⴽⴽⴰⵜ ⵉⵎⵉⵙ ⵏ ⵔⵔⵉⴱⴰⴱ, ⴷ ⵉⴳⵉⵡⵔ ⴰⴽⴷ ⵉⵎⵇⵔⴰⵏⵏ ⵏ ⵕⵕⵡⴰⵢⵙ, ⴰⵢⵍⵍⵉⴳ ⵉⴼⴼⵓⴽⴽⵙ ⴳ ⵜⵎⵙⵙⵓⵖⴰⴷ ⵏ ⵜⵥⵓⵕⵉ ⵜⴰⵎⴰⵣⵉⵖⵜ, ⴷ ⵉⵜⵜⵡⴰⵙⵙⵏ ⴳ ⵜⵙⴳⵉⵡⵉⵏ ⴰⴽⴽⵯ ⵍⵍⵉ ⵉⵔⵣⴼ.

## ⵙⵏⴰⵜ ⵜⴼⵔⴽⵉⵡⵉⵏ ⴳ ⵓⵙⴰⴽⴰ ⴰⵏⴰⵥⵓⵕ
ⵉⴱⴹⴰ ⵓⵙⴰⴽⴰ ⴰⵏⴰⵥⵓⵕ ⵏ ⵕⵕⴰⵢⵙ ⵎⵓⵃⵎⵎⴰⴷ ⵙⴰⵙⴱⵓ ⵖⴼ ⵙⵏⴰⵜ ⵜⴼⵔⴽⵉⵡⵉⵏ ⵜⵉⴷⵙⵍⴰⵏⵉⵏ:

ⵜⴰⴼⵔⴽⵜ ⵜⴰⵎⵣⵡⴰⵔⵓⵜ (ⴷⴰⵜ ⵏ ⵓⵙⵉⵔⵏ): ⵜⵥⵍⵉ ⵙ ⵓⵙⵏⴼⵍⵓⵍ ⴰⵎⴷⵢⴰⵣ ⴷ ⵓⵖⵏⵏⴰⵊ, ⵍⵍⵉⴳ ⵜ ⵉⵏⵏ ⴷⴰⵔⵙ ⵉⴽⴽⴰ ⵢⴰⵏ ⵓⴳⵕⴹ ⵉⴷⵓⵙⵏⴷ ⵍⵍⵉ ⵉⴳⴰⵏ ⴰⵡⴷ ⴰⵍⵎⴰⵎⵎⴰⵢ, ⴷ ⵉⵏⴱⴹ ⵖⴼ ⵉⵙⴰⵔⴰⴳⵏ ⴷ ⵉⵙⵓⵢⴰⵙ ⴷ ⵜⴼⵓⴳⵍⵉⵡⵉⵏ ⵜⵉⵏⴰⵥⵓⵕⵉⵏ ⵜⵓⵙⵍⵉⴳⵉⵏ ⴷ ⵜⵎⴰⴷⴷⵓⴷⵉⵏ, ⴳ ⵓⴳⵏⵙⵓ ⵏ ⵍⵎⵖⵔⵉⴱ (ⵙⵍⴰⵡⴰⵏ ⴰⴽⴽⵯ ⵜⵉⴳⵎⵎⵉ ⵜⵓⵎⵍⵉⵍⵜ ⴷ ⵕⵕⴱⴰⵟ) ⵏⵖ ⴳ ⴱⵕⵕⴰ ⵏⵏⵙ.

ⵜⴰⴼⵔⴽⵜ ⵜⵉⵙⵙ ⵙⵏⴰⵜ (ⴹⴰⵕⵜ ⵏ ⵓⵙⵉⵔⵏ): ⵉⵜⵜⵓⴳⴰ ⵉ ⵕⵕⴰⵢⵙ ⵓⵙⵉⵔⵏ ⴳ ⵢⴰⵜ ⵜⵙⵉⵖⵜ, ⴰⵢⵍⵍⵉ ⴱⴰⵀⵔⴰ ⵉⵣⵔⵉⵔⵏ ⵖⴼ ⵓⴳⵕⴹ ⵏⵏⵙ, ⴷ ⵉⵙⴱⵣⵣⵉⵣ ⴼⴰⵍⵍⴰⵙ ⴰⴷ ⵉⴼⵍ ⵉⵎⵓⵔⵉⴳ. ⵡⴰⵅⵅⴰ ⵜⵍⵍⴰ ⵜⴰⵙⵙⴰⵙⵜ ⴰⴷ, ⵓⵔ ⵉⴼⵉⵍ ⴰⴱⴰⵔⴰⵣ ⴰⵏⴰⵥⵓⵕ, ⵎⴰⵛⴰ ⵉⵙⵏⵓⵍⴼⴰ ⵢⴰⵏ ⵓⴱⵔⵉⴷ ⴰⵎⴰⵢⵏⵓ, ⵉⵙⴷⵉⴽⵏ ⵖⴼⵓⵙⵏⴼⵍⵓⵍ ⴰⵎⵥⴰⵡⴰⵏ, ⴷ ⵉⵣⵎⵎⴻⵎ ⵜⵉⴳⵣⵎⵉⵏ ⵜⵉⵎⴰⵣⵉⵖⵉⵏ ⵜⵉⵏⵙⵙⴰⵙⵎⵉⵏ  ⵜⴰⵔⵉⵣⵍⵉ, ⴰⴼⴰⴷ ⴰⴷ ⵉⴳ ⴰⵎⵙⵙⵔⵙⵍ ⵏ "ⵜⵉⵏⵙⵙⴰⵙⵎⵉⵏ" ⴷ ⵓⴳⵍⴷⵓⵏ ⵏⵏⵙⵏⵜ, ⵍⵍⵉ ⵉⴳⴰⵏ ⵜⵉⴳⵣⵎⵉⵏ ⵢⴰⵖⵓⵍⵏ ⴷ ⴰⴳⵣⵣⵓⵎ ⴰⴷⵙⵍⴰⵏ ⴳ ⵉⵙⴼⵙⴰⵔⵏ ⵏ ⵕⵕⵡⴰⵢⵙ ⴷⴰⵜ ⴷ ⴹⴰⵕⵜ ⵏ ⵉⵎⵓⵔⵉⴳ.

## ⴰⵙⵙⵔⵙⵍ ⵏ ⵜⵔⴰⴱⴱⵓⵜ ⵜⴰⵏⴰⵥⵓⵕⵜ ⵜⴰⵎⵣⵡⴰⵔⵓⵜ
ⴳ ⵜⵣⵡⵉⵔⵉ ⵏ ⵓⵙⴳⴳⵯⴰⵙ ⵏ 1900, ⵉⵙⵙⵔⵙⵍ ⵕⵕⴰⵢⵙ ⵎⵓⵃⵎⵎⴰⴷ ⵙⴰⵙⴱⵓ ⵜⴰⵔⴰⴱⴱⵓⵜ ⵏⵏⵙ ⵜⴰⵏⴰⵥⵓⵕⵜ ⵜⵓⵙⵍⵉⴳⵜ, ⵍⵍⵉ ⵢⵓⵎⵥⵏ ⴰⴷⵖⴰⵔ ⵏⵏⵙ ⴷⵖⵢⴰ ⴳⵔ ⵜⵔⵓⴱⴱⴰ ⵜⵉⵏⵎⵣⵉⵣⵡⵔⵉⵏ ⴳ ⵡⴰⵎⵎⴰⵙⵏ ⵉⵏⴰⵥⵓⵕⵏ ⵉⵅⴰⵜⴰⵔⵏ ⴳ ⵜⵉⵣⵉ ⴰⵏⵏ, ⵣⵓⵏ ⴷ ⵜⴰⵔⵓⴷⴰⵏⵜ, ⵜⵉⵣⵏⵉⵜ, ⴰⴳⴰⴷⵉⵔ, ⵎⵓⴳⴰⴷⵓⵔ ⴷ ⵎⵕⵕⴰⴽⵛ.

## ⴰⵎⵢⴰⵏⴰⵡ ⴰⴷⵍⵙⴰⵏ ⴳ ⵓⴳⵏⵙⵓ ⵏ ⵜⵔⴰⴱⴱⵓⵜ
ⵉⵣⵎⵎⴻⵎ ⵓⴷⵓⴽⵜⵓⵔ ⵄⵓⵎⴰⵕ ⴰⵎⴰⵔⵉⵔ, ⴳⵔ ⵉⴳⵎⴰⵎⵏ ⵏ ⵜⵔⴰⴱⴱⵓⵜ ⵏ ⵕⵕⴰⵢⵙ ⵙⴰⵙⴱⵓ, ⵉⵙⵎ ⵏ "ⵢⵓⵙⴼ ⴱⵓⵣⵍⵎⴰⴹ", ⵍⵍⵉ ⵉⴳⴰⵏ ⵢⴰⵏ ⵓⵏⴰⵥⵓⵕ ⵓⴷⴰⵢ ⵏⵏⴰ ⵜ ⵉⵏⵏ  ⵉⴽⴽⴰⵏ ⴰⵔ ⵉⴽⴽⴰⵜ ⵔⵔⵉⴱⴰⴱ ⵙ ⵓⴼⵓⵙ ⴰⵥⵍⵎⴰⴹ, ⵉⵍⵓⵍ ⴳ ⵢⴰⵏ ⵓⵙⵓⵏ ⵜⴰⵎⴰ ⵏ ⵜⴰⵍⵉⵡⵉⵏ, ⴰⵢⴰ ⵉⴳⴰ ⵜⴰⵎⴰⵜⴰⵔⵜ ⵉⴼⴰⵡⵏ ⵏ ⵓⵎⵢⵉⴷⵉⵔ ⴰⴷⵍⵙⴰⵏ ⴷ ⵓⵏⴰⵥⵓⵕ ⴳ ⵓⴳⵏⵙⵓ ⵏ ⵜⵔⴰⴱⴱⵓⵜ.

## ⵜⵉⵏⵎⵍ ⵜⴰⵏⴰⵥⵓⵕⵜ ⵍⵍⵉ ⴷ ⵉⵙⵙⵓⴼⵖⵏ ⵉⵙⵎⴰⵡⵏ ⵉⵅⴰⵜⴰⵔⵏ
ⴼⴼⵖⵏ ⴷ ⴳ ⵜⵉⵏⵎⵍ ⵏ ⵕⵕⴰⵢⵙ ⵎⵓⵃⵎⵎⴰⴷ ⵙⴰⵙⴱⵓ ⵜⵓⴳⴷⵜ ⵏ ⵕⵕⵡⴰⵢⵙ ⵍⵍⵉ ⵢⴰⵖⵓⵍⵏ ⴷ ⵉⵎⴰⵜⴰⵔⵏ ⴳ ⵜⵥⵓⵕⵉ ⵜⴰⵎⴰⵣⵉⵖⵜ, ⴳⵉⵙⵏ:

* ⵎⵓⵍⴰⵢ ⵄⵍⵉ, ⵊⴰⵏⵟⵉ, ⵍⵃⵙⵏ ⵎⴰⵛⵉ.
* ⵍⵃⵓⵙⵉⵏ ⵓⵕⴰⵙ ⵍⵡⴰⴷ, ⵎⵓⵃⵎⵎⴰⴷ ⵉⵃⵉⵃⵉ.
* ⵃⴰⵙⴰⵏ ⵍⴱⴰⵅⵓⵛ, ⵄⴱⴷⵙⵙⵍⴰⵎ ⵉⵃⵉⵃⵉ.
* ⴷⴷⴰ ⵍⵃⴰⵙⴰⵏ ⵓ ⵜⵉⵣⵏⵉⵜ, ⴷ ⵃⵎⴰⴷ ⴰⵎⵏⵜⴰⴳ, ⵍⵍⵉ ⴷⵉⴷⵙ ⵉⵖⴰⵎⴰⵏ ⴳ ⵜⴳⵉⵔⴰ ⵏ ⵜⵓⴷⵔⵜ ⵏⵏⵙ ⵍⵍⵉⴳ ⴰⵔ ⵉⵙⴷⴷⵔ ⵙⴰⵙⴱⵓ ⵜⵉⵎⴷⴷⵉⵢⵉⵏ ⴷ ⴰⵔ ⵉⵜⵜⴳⴰⵡⴰⵔ ⴰⴽⵓⴷⴰⵏⵏ ⵖⴼ ⵓⵙⵖⵉⵎ.

## ⵥⵕ ⵓⴳⴳⴰⵔ

* ⵜⴰⵥⵓⵕⵉ ⵏ ⵜⵕⵕⵓⵢⵙⴰ

## ⵉⵙⴰⵖⵓⵍⵏ